KIRJALLINEN KYSYMYS E-1853/99 esittäjä(t): Jaime Valdivielso de Cué (PPE-DE) komissiolle. Terveydenhuolto ja kuluttajansuoja.



Virallinen lehti nro 203 E , 18/07/2000 s. 0070 - 0070



KIRJALLINEN KYSYMYS E-1853/99 esittäjä(t): Jaime Valdivielso de Cué (PPE-DE) komissiolle (13. lokakuuta 1999) Aihe: Terveydenhuolto ja kuluttajansuoja Tietotekniikan looginen ja systemaattinen käyttö lähes kaikilla inhimillisen toiminnan alueilla on johtanut siihen, että valtava määrä tietoa on lukemattomien ihmisten saatavilla. Tutkimuksen ja uuden teknologian eettisiä kysymyksiä käsittelevän eurooppalaisen ryhmän mukaan tämä on terveydenhuollon alalla monesti johtanut käytännössä jokaiselle kansalaiselle kuuluvan terveystietojen luottamuksellisuuden katoamiseen. Voisiko komissio kertoa, mitä se aikoo tehdä tilanteen korjaamiseksi ja mihin mennessä? Frederik Bolkesteinin komission puolesta antama vastaus (26. marraskuuta 1999) Komissio jakaa arvoisan parlamentin jäsenen huolenaiheet, jotka koskevat yksilöiden suojelusta henkilötietojen käsittelyssä ja näiden tietojen vapaasta liikkuvuudesta 24 päivänä lokakuuta 1995 annettua Euroopan parlamentin ja neuvoston direktiiviä 95/46/EY(1). Direktiivin tavoitteena on taata yksilöiden perusoikeuksien kunnioittaminen ja erityisesti heidän oikeutensa yksityisyyteen. Direktiiviä sovelletaan kaikkeen henkilötietojen käsittelyyn riippumatta käytettävästä tekniikasta ja siitä, mitä taloudellista tai sosiaalista toimintaa varten tietoja käsitellään. Koska terveyteen liittyviä henkilötietoja pidetään arkaluontoisina, direktiivin 8 artiklassa säädetään näiden tietojen tehostetusta suojelusta. Tällaisten henkilötietojen käsittely on periaatteessa kielletty, mutta kieltoon liittyy erilaisia poikkeuksia, jotka on lueteltu mainitussa artiklassa tyhjentävästi. Näin esimerkiksi terveyteen liittyviä tietoja voidaan käsitellä, jos rekisteröity on antanut nimenomaisen suostumuksensa kyseiseen käsittelyyn tai jos käsittely suoritetaan lääketieteellistä tarkoitusta varten edellä mainitun artiklan 3 kohdassa säädetyin ehdoin tai jos käsittely on tarpeen rekisteröidyn elintärkeiden etujen suojaamiseksi tai jos saman artiklan 4 kohdassa säädetyt poikkeukset huomioon ottaen jäsenvaltiot antavat luvan tietojen käsittelyyn tärkeää yleistä etua koskevasta syystä, joka liittyy esimerkiksi kansanterveyteen, sosiaaliseen suojeluun tai tieteelliseen tutkimukseen. Komissio tarkastaa parhaillaan direktiivin soveltamista jäsenvaltioissa, joiden oli määrä toteuttaa kansalliset täytäntöönpanotoimenpiteet 24. lokakuuta 1998 mennessä. Komissio on myös ottanut huomioon kysyjän mainitseman eettisiä kysymyksiä käsittelevän eurooppalaisen ryhmän heinäkuussa 1999 antaman lausunnon. Lausunnossa tuodaan esiin tärkeitä kysymyksiä terveyteen liittyvien tietojen käsittelystä telematiikkaverkoissa. Komissio tekee lausunnon perusteella kaikki tarpeelliset johtopäätökset, jotka liittyvät direktiivin soveltamiseen. Komission on omalta osaltaan laadittava kertomus direktiivin soveltamisesta direktiivin 33 artiklan mukaisesti. Komissio haluaa lisäksi saattaa kysyjän tietoon, että tutkimusta, teknologista kehittämistä ja esittelyä koskevaan viidenteen puiteohjelmaan(2) kuuluvassa tietoyhteiskunnan tekniikkaohjelmassa on tarkoitus tukea teknisin keinoin yhteisön politiikkoihin liittyviä tavoitteita, myös henkilötietojen suojaa. Tähän liittyen on tutkittavana erilaisia terveystietojen suojeluun liittyviä hankkeita. Ne koskevat esimerkiksi sirukorttien toimintoja tai salauksen käyttämistä tietojen suojelemiseksi. (1) EYVL L 281, 23.11.1995. (2) EYVL C 173, 7.6.1997.